b'\n_START_ARTICLE_\nHindia Timur\n_START_PARAGRAPH_\nHindia Timur merupakan istilah yang sering digunakan untuk merujuk kepada Kepulauan Melayu , berbanding dengan Hindia Barat, yang merujuk kepada Caribbean. Kadangkala Hindia Timur juga digunakan untuk merujuk kepada Asia Selatan dan Tenggara, yang terdiri dari semua bekas India British: India, Pakistan, Bangladesh, Myanmar, Sri Lanka, Maldives, dan juga Thailand, Malaysia dan Indonesia._NEWLINE_Hindia Timur juga boleh merangkumi Indochina, Filipina, Brunei, Singapura dan Timor Leste. Namun Hindia Timur tidak termasuk Papua (New Guinea Barat), yang sebahagian daripada Melanesia._NEWLINE_Hindia Timur sering dinamakan mengikut penjajah mereka, justeru Hindia Timur British ialah India dan Malaysia, Hindia Timur Belanda ialah Indonesia, manakala Hindia Timur Sepanyol ialah Filipina.\n_START_SECTION_\nSejarah\n_START_PARAGRAPH_\nPenjelajahan kawasan ini oleh kuasa-kuasa Eropah bermula pada akhir abad ke-15 dan awal abad ke-16, diketuai oleh penjelajah Portugis. Kawasan ini menjadi sumber penting untuk barang-barang dagangan, terutamanya kapas, pewarna indigo dan rempah selepas penubuhan syarikat-syarikat perniagaan Eropah untuk kegunaan yang tertentu: antaranya Syarikat Hindia Timur Inggeris dan Syarikat Hindia Timur Belanda, pada abad ke-17.'